钦定古今图书集成/明伦汇编/官常典/第747卷 > 乔若雯 李祯宁 魏克家 李崇德 董祚
## 钦定古今图书集成/明伦汇编/官常典/第747卷 > 乔若雯 李祯宁 魏克家 李崇德 董祚

按《明外史忠义传》：“若雯，临城人。万历四十七年进士。
授中书舍人，迁礼部主事。崇祯元年春，廷臣争击魏
忠贤党，若雯亦两疏劾兵部侍郎秦士文、御史张讷、
智铤，备列其倾邪状。寻言：‘故辅魏广微罪恶滔天，致
先帝冒桓灵之名，忠贤肆十常侍之毒。而其徒陈九
畴、张讷、智铤为之鹰犬，专噬善类。广微之罪，不下忠
贤，九畴等之罪不减彪、虎。乞死者削其官阶，生者投
之荒裔’。”帝责其诋毁先帝，而九畴等下所司行遣。若
雯寻改吏部主事，迁员外郎。出为兖州知府。剔除积
弊，豪猾敛手。以疾归，士民遮道泣送。及临城失守，若
雯端坐按剑以待，遂被杀。赠太常少卿。李祯宁，任丘
人。万历三十八年进士。历官山西按察使。罢归，佐白
慧元拒守。城破，率家众格斗，身中数槊而死，一门从
死者数人。魏克家，高阳人；李崇德，青县人；董祚，隆平
人。皆举人。克家为邹平知县，有善政。崇德历户部员
外郎，祚未仕，并以城破殉难，赠恤有差。